
Periodikus jelenségek áramlásos reaktorban

Kulcsszavak: áramlásos kémia, autokatalízis, oszcilláció
Az áramlásos kémiát, ami azt jelenti, hogy egy reakciót a reaktánsok folyamatos betáplálása mellett jellemzően egy csőreaktorban hajtunk végre, napjainkban egyre növekvő érdeklődés övezi. A kutató-fejlesztő munka elsősorban a szintetikus és analitikai kémiai alkalmazásokat célozza meg. Munkám során arra kerestem a választ, hogy miként viselkednek az autokatalitikus kinetikájú reakciók áramlásos reaktorokban. Jól kevert nyitott reaktorokban ezek a reakciók, különösen további kémiai folyamatokkal kibővítve, olyan érdekes dinamikai jelenségeket produkálnak mint a bistabilitás, az oszcilláció és a káosz. A folyamatos csőreaktorbeli viselkedésük azonban kevésbé ismert. Kísérleteim során négy különböző autokatalitikus kémiai rendszerben is hasonló jellegű periodikus jelenségeket figyeltem meg csőreaktorokban. A kísérleteket üvegből készült 1 mm átmérőjű csatornát tartalmazó reaktorban végeztem el. Az alkalmazott áramlási sebességeknél a Reynolds-szám kicsi (< 150), a Peclét-szám pedig nagy (> 1000), azaz az áramlás lamináris jellegű és a diffúzió szerepe csekély. A reaktorok teljes hosszára jellemző átlagos tartózkodási idő 10-160 s. A megfigyelt jelenségek kialakulását az autokatalízis által szolgáltatott pozitív és az áramlás által hozzáadott negatív visszacsatolás összjátékával magyaráztam. Azt is megmutattam, hogy a pumpák okozta periodikus áramlási egyenetlenségek a kémiai rendszer gerjeszthetősége révén jelentősen felerősödhetnek, ami szintén periodikus viselkedést eredményezhet. Ellenőrző kísérletek végeztem nem auto- katalitikus kinetikájú reakciót, valamint három különböző pumpatípust használva. A kísérleti eredmények kapcsán számos nyitott kérdés vár még megválaszolásra, ezek közül az egyik legérdekesebbnek a megfigyelt jelenségek modellezését tartom.

